## El Consorci de Museus de la Comunitat Valenciana presenta una mostra audiovisual sobre l’amistat en Las Cigarreras d’Alacant

*** *Por encima de todas las cosas* es podrà vore del 18 de juliol al 18 d’octubre a la Sala Negre**

El Consorci de Museus de la Comunitat Valenciana presenta en la Caixa Blanca, del Centre Cultural Las Cigarreras d’Alacant, la mostra *Por encima de todas las cosas*, una reflexió que gira entorn del concepte de l’amistat.

El cicle, compost per tres obres audiovisuals, es projecta del 18 de juliol al 18 d’octubre en la Sala Negre, de la Caixa Blanca de Las Cigarreras.

L’exposició, comissariada per Leticia Cano i Claudia Elies, aborda el vincle de l’amistat a través dels treballs audiovisuals de tres artistes: Alice Dos Reis, Abel Jaramillo i Patricia Esquivias.

Cada projecte audiovisual conta una història diferent i convida a pensar sobre este vincle on es barreja l’amor, els bons sentiments, el respecte o l’absència de normes establides per a cada relació d’amistat.

Des del CMCV es vol posar de manifest la importància de treballar coordinadament amb els centres expositius, en este cas el Centre Cultural Las Cigarreras d’Alacant, per a complir amb el principal objectiu del Consorci de Museus que és portar exposicions de qualitat als centres contemporanis de la Comunitat Valenciana i promoure el treball dels creadors.

**Tres reflexions sobre l’amistat**

La comissària de l’exposició, Leticia Cano, ha explicat com l’amistat, fil conductor de les tres obres audiovisuals, planteja una necessària reflexió, ja que és “la menys institucionalitzada de les nostres relacions: no sabem com deixar-la, com donar-nos un temps, com prometre’ns per sempre”.

“No hem instituït una paraula escrita que certifique l’amistat perquè desborda totes les categories. Ens preguntem com assajar i provar de fer des de, i a través de, este vincle”, ha ressaltat Cano.

*See You Later Space Island*, d’Alice dos Reis, aborda l’amistat a través de la història de dos amigues. *Jolonque*, d’Abel Jaramillo, s’acosta al concepte a través del mètode, des de l’acostament. Finalment, Patricia Esquivias en *Cardón Cardinal* i *A dónde irá veloz*, ens acosta a l’amistat des de la manera de contar.

**El projecte ‘Negre’**

El CMCV comissaria des de 2020 el projecte de programació expositiva Negre, per a la sala audiovisual de la Caixa Blanca del Centre Cultural Las Cigarreras d’Alacant.

En els últims quatre anys, l’equip de comissariat del CMCV, juntament amb l’equip de coordinació de programació expositiva de Las Cigarreras, ha presentat 15 projectes expositius i ha dut a terme 3 edicions de la convocatòria pública ‘Scroll’, dedicada a projectes expositius audiovisuals.

Fecha: 17/07/2024